**ЗАКОН**

**О ГРАДУ ГРАДИШКА**

Члан 1.

Овим законом уређује се подручје, надлежности, органи и финансирање Града Градишка.

Члан 2.

(1) Подручје града Градишка чине насељена мјеста која су чинила подручје општине Градишка.

(2) Сједиште Града Градишка је у Градишци.

Члан 3.

(1) Град Градишка има својство правног лица.

(2) Град Градишка је правни сљедник Општине Градишка.

(3) Град Градишка ступа у сва права и преузима обавезе Општине Градишка.

Члан 4.

(1) Град Градишка има Статут.

(2) Статутом Града Градишка, у складу са законом, уређују се његове надлежности, организација и рад органа, његова обиљежја, учешће грађана у локалној самоуправи, као и друга питања од значаја за остваривање права и дужности Града Градишка.

Члан 5.

(1) Град Градишка може да има грб и заставу (у даљем тексту: симболи).

(2) Град Градишка може да има празник.

(3) Празник, облик, садржај и употреба симбола уређују се Статутом Града Градишка, у складу са законом.

(4) Грб Града Градишка мора бити сачињен и описан по правилима хералдике.

(5) Симболи имају садржаје који изражавају историјско, културно и природно обиљежје Града Градишка и не могу бити у истовјетном или модификованом облику са симболима држава или са знаком политичке странке, привредног друштва, установе, другог правног лица или организације.

Члан 6.

(1) Град Градишка има надлежности општине и града утврђене Уставом Републике Српске и законом.

(2) Град Градишка врши послове републичке управе који су му законом пренесени.

Члан 7.

Органи Града Градишка су Скупштина града и градоначелник.

Члан 8.

(1) Скупштина града Градишка је представнички орган, орган одлучивања и креирања политике града.

(2) Скупштину града Градишка чине одборници, који се бирају непосредно у складу са изборним прописима.

(3) Број одборника Скупштине града Градишка утврђује се Статутом Града Градишка, у складу са изборним прописима.

(4) Скупштина града Градишка има предсједника и потпредсједника.

(5) Начин рада Скупштине града Градишка уређује се Пословником о раду Скупштине, у складу са законом и Статутом Града Градишка.

Члан 9.

Скупштина града Градишка има надлежности Скупштине општине Градишка утврђене законом којим се уређује систем локалне самоуправе и другим законима.

Члан 10.

(1) Градоначелник Града Градишка је извршни орган власти у Граду Градишка.

(2) Градоначелник има замјеника, који му помаже у вршењу дужности, у складу са законом.

(3) Градоначелника бирају на изборима грађани непосредно у складу са изборним прописима.

Члан 11.

Градоначелник има надлежности начелника општине утврђене законом којим се уређује систем локалне самоуправе и другим законима.

Члан 12.

(1) Град Градишка има своју имовину.

(2) Имовину Града Градишка чини имовина бивше Општине Градишка.

(3) Имовином Града Градишка управљају органи Града Градишка, у складу са законом.

Члан 13.

Финансирање Града Градишка, као и поступак и услови под којима се Град Градишка може задуживати, уређују се законом.

Члан 14.

Органи Општине Градишка, до првих избора који ће се спроводити за органе општина и градова, вршиће дужност органа Града Градишка.

Члан 15.

(1) Органи Града Градишка преузимају у радни однос функционере, службенике, намјештенике и остале запослене који су у Општинској управи Општине Градишка остваривали права из радног односа до ступања на снагу овог закона.

(2) Функционери и службеници Општине Градишка који су именовани, односно изабрани на мандатни период остају у мандату до истека мандата органа који их је изабрао, односно именовао, осим у случају престанка мандата, у складу са законом.

(3) На радно-правни статус запослених у органима Града Градишка примјењују се одредбе закона којим се уређује систем локалне самоуправе, одредбе закона којим се уређују права и дужности из радног односа службеника и намјештеника у органима јединице локалне самоуправе, закона којим се уређују статусна питања функционера јединица локалне самоуправе, општи прописи о раду и колективни уговор.

Члан 16.

Скупштина града Градишка дужна је да донесе Статут Града Градишка и усклади друга општа акта са одредбама овог закона у року од 60 дана од дана конституисања органа Града Градишка.

Члан 17.

На сва питања која нису уређена овим законом, а односе се на Град Градишка, као јединицу локалне самоуправе, примјењују се одредбе закона којим се уређује систем локалне самоуправе и одредбе закона којим се уређују права и дужности из радног односа службеника и намјештеника у органима јединице локалне самоуправе.

Члан 18.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-252/19 ПРЕДСЈЕДНИК

Датум: 14. март 2019. године НАРОДНЕ СКУПШТИНЕ

***Недељко Чубриловић***